I overensstemmelse med forordningens artikel 13, stk. 4, behandlede evalueringen bl.a. resultaterne af realiseringen af målene for alle aktioner, relevans, virkning, effektivitet, holdbarhed, merværdi og kohærens under hensyntagen til alle de elementer, der kræves som grundlag for en afgørelse om videreførelse, ændring eller suspension af de foranstaltninger eller typer af aktioner, der finansieres gennem programmet. I henhold til evalueringen peger alle resultater i retning af en samlet set positiv vurdering. Evalueringen viser især, at programmet har givet særdeles gode resultater i forhold til alle ovennævnte evalueringskriterier, men at der dog stadig er plads for forbedringer.

Evalueringen dækkede de forskellige former for aktioner, som der blev afsat bevillinger til eller blev gennemført under programmet i 2014, 2015 og første halvdel af 2016.

Det aktuelle programs overordnede mål er at forebygge og bekæmpe falskmøntneri og svig og således øge konkurrenceevnen i EU's økonomi og sikre de offentlige finansers holdbarhed . Mere specifikt beskytter programmet eurosedler og -mønter mod falskmøntneri og svig ved at støtte og supplere de foranstaltninger, der træffes af medlemsstaterne, og støtte de kompetente nationale myndigheders og EU-myndigheders bestræbelser på indbyrdes og sammen med Kommissionen at opbygge et snævert, løbende samarbejde og en udveksling af bedste praksis, der også, når det er relevant, omfatter tredjelande og internationale organisationer .

Pericles 2020-programmet (herefter benævnt "programmet") blev oprettet ved Europa-Parlamentets og Rådets forordning (EU) nr. 331/2014 af 11. marts 2014 (herefter benævnt "forordningen") for perioden fra den 1. januar 2014 til den 31. december 2020 . Pericles 2020 er et handlingsprogram for udveksling, bistand og uddannelse med henblik på beskyttelse af euroen mod falskmøntneri. Budgettet for det aktuelle programs gennemførelse beløber sig til omkring 1 mio. EUR pr. år.

Videreførelse af det nuværende program

Kommissionen er af den opfattelse, at programmet bør videreføres, indtil det som planlagt udløber i 2020, og dét på basis af følgende argumenter, der fremhæves i evalueringen:

·Alle foreliggende oplysninger tyder på, at de generelle og specifikke mål er relevante og vil fortsætte med at være det i hele programmets løbetid.

·Programmets aktioner blev typisk gennemført, planlagt og realiseret på en måde, der sikrede de ønskede resultater og havde direkte indflydelse på de operationelle aktiviteter til beskyttelse af euroen.

·En afbrydelse af programmet vil få alvorlige negative følger og i praksis gøre det umuligt at udføre samme slags grænseoverskridende aktiviteter på et sammenligneligt niveau, eftersom programmets merværdi frem for alt ligger i dets evne til at støtte forskellige former for internationalt og tværnationalt samarbejde, der ligger uden for de nationale myndigheders rækkevidde. Som eksempel kan nævnes, at alle berørte parter i EU er enige om, at initiativer såsom indledningen af en dialog (hvor indledende eller foreløbig den måtte være) med de kinesiske myndigheder eller oprettelsen af enheder til bekæmpelse af forfalskninger i Latinamerika ikke ville have være mulige uden støtte fra programmet.

Videreførelse af programmet efter 2020

Baseret på vurderingen i evalueringen støtter Kommissionen endvidere en videreførelse af programmet efter 2020 i betragtning af dets merværdi for EU, langsigtede virkninger og holdbarhed:

·Beskyttelsen af den fælles europæiske valuta som et offentligt gode, der benyttes af 19 EU-medlemsstater og andre lande har en klar tværnational dimension. Derfor rækker beskyttelsen af euroen ud over de enkelte EU-medlemsstaters interesse og ansvar og må per definition sikres på EU-plan. Programmets merværdi for EU ligger i dets fokusering på at støtte et tværnationalt og tværfagligt samarbejde mellem en begrænset gruppe af højt specialiserede nationale myndigheder såsom nationale centralbanker, politi, retslige myndigheder og tekniske laboratorier, som ellers ville være uden for disse nationale myndigheders rækkevidde.

·Holdbarheden i de opnåede resultater vil i høj grad afhænge af en videreførelse af programmet indtil dets udløb og efter 2020. Berørte parter bekræfter, at de ikke ville have været i stand til at udføre de gennemførte tværnationale aktioner uden støtte fra programmet, og at de ikke vil kunne gennemføre lignende aktioner i fremtiden, hvis programmet afbrydes. Desuden vil en afbrydelse af programmet få negative konsekvenser for styrkelsen af de nationale myndigheders institutionelle kapacitet, som udgør programmets kerne.

Videreførelse af programmet efter 2020 som et selvstændigt program

Kommissionen er enig i vurderingen vedrørende videreførelsen af programmet som et selvstændigt program efter 2020.

Afskaffelsen af Pericles 2020 som et selvstændigt program eller en eventuel sammenlægning af det med andre EU-programmer for at opnå stordriftsfordele vil resultere i et tab af specificitet og, hvad der er endnu vigtigere, en betydelig udhuling af ekspertise i et særdeles effektivt system til beskyttelse af euroen. Potentielle besparelser vil ske på bekostning af det nuværende niveau for beskyttelsen af euroen og Kommissionens og de berørte parters evne til at reagere hurtigt på nye trusler. På den anden side opnås der under alle omstændigheder besparelser gennem de fælles aktioner under programmet i modsætning til (potentielle) nationale initiativer.

Desuden er synergieffekten mellem på den ene side forvaltningen af programmet og på den anden side udformningen og gennemførelsen af EU's politik og lovgivning til beskyttelse af euroen (om forebyggelse, håndhævelse og samarbejde) optimal, da en enkelt afdeling i Kommissionen er ansvarlig for alle spørgsmål vedrørende euroen.